L'Ajuntament de Sagunt demanda la reactivació del projecte d'àrea recreativa del delta del Palància
11 d’octubre 2023

El projecte de l'àrea recreativa en el delta del Palància seguix avant. Així ho han traslladat des de la Direcció General de Ports, Aeroports i Costes, en una reunió mantinguda hui amb l'alcalde de Sagunt, Darío Moreno. En la trobada, l’alcalde ha plantejat la necessitat de reactivar un projecte que va ser assumit per la Generalitat fa més de dos anys.

«**Ens han confirmat que el projecte continua en marxa, un primer pas cap a la recuperació i renaturalització del cor del delta**», ha explicat Darío Moreno. En la trobada amb el director general de Ports, Aeroports i Costes, Vicente Martínez, ha predominat «**un clima de col·laboració**» i s'ha fet palesa «**la bona disposició de la Generalitat respecte a l'atenció de les necessitats de la nostra ciutat**», segons Darío Moreno.

La iniciativa, a càrrec de la Generalitat íntegrament, suposarà l'execució d'una àrea recreativa i de descans en la desembocadura del riu Palància. L'objectiu és adequar ambientalment este espai i donar lloc a una zona d'oci per a la ciutadania, incloent-hi un berenador i altres elements d'esplai. No obstant això, Darío Moreno recorda que esta és només una «**xicoteta zona**» del total del delta i que l'Ajuntament continuarà lluitant perquè siga restaurat íntegrament.

**Preocupació per les platges del nord**

D'altra banda, des del consistori s'ha compartit l'«**enorme preocupació**» per les platges del nord del municipi: Almardà, Corinto i Malva-rosa. «**Hem exposat els nostres plans, que continuarem reivindicant la protecció de les nostres platges i la necessitat d'obtindre la Declaració d'Impacte Ambiental per a l'extracció de les arenes**», ha detallat l'alcalde. Així mateix, s'ha sol·licitat el suport de la Generalitat quant a la implantació de mesures de retenció d'arena.

![](/media/vqajqdy1/img-20231011-wa0008_c.jpg?width=850&height=637.5)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-demanda-la-reactivacio-del-projecte-d-area-recreativa-del-delta-del-palancia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-demanda-la-reactivacio-del-projecte-d-area-recreativa-del-delta-del-palancia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-demanda-la-reactivacio-del-projecte-d-area-recreativa-del-delta-del-palancia/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-demanda-la-reactivacio-del-projecte-d-area-recreativa-del-delta-del-palancia/)